b'\n_START_ARTICLE_\nLemp\xc3\xa4\xc3\xa4l\xc3\xa4n taistelut\n_START_SECTION_\nTaistelujen yleinen kulku\n_START_PARAGRAPH_\nNoin 20 kilometri\xc3\xa4 Tampereen etel\xc3\xa4puolella sijaitseva Lemp\xc3\xa4\xc3\xa4l\xc3\xa4 oli risteyspaikka, josta Tampereen ymp\xc3\xa4rist\xc3\xb6n lis\xc3\xa4ksi oli Vesilahden kautta yhteys my\xc3\xb6s Satakunnan rintamalle. Parinkymmenen kilometrin p\xc3\xa4\xc3\xa4h\xc3\xa4n Toijalan asemalle puolestaan oli heti sodan alettua perustettu punaisten tukikohta piiriesikuntineen, josta l\xc3\xa4hetettiin joukkoja H\xc3\xa4meen rintamalle. Toijalasta johdettiin my\xc3\xb6s Lemp\xc3\xa4\xc3\xa4l\xc3\xa4n taisteluja. _NEWLINE_Lemp\xc3\xa4\xc3\xa4l\xc3\xa4n rintaman syntyminen liittyi valkoisten maaliskuun puoliv\xc3\xa4liss\xc3\xa4 k\xc3\xa4ynnist\xc3\xa4m\xc3\xa4\xc3\xa4n Tampereen valtausoperaatioon. Punaisten pohjoisen rintaman luhistuttua valkoiset havaitsivat heid\xc3\xa4n alkaneen tyhjent\xc3\xa4m\xc3\xa4\xc3\xa4n Tamperetta. Punaiset olivat 20. maaliskuuta livahtaneet valkoisten k\xc3\xa4sist\xc3\xa4 Orivedell\xc3\xa4, mink\xc3\xa4 toistumisen est\xc3\xa4miseksi Tampereelta etel\xc3\xa4\xc3\xa4n johtava rata p\xc3\xa4\xc3\xa4tettiin katkaista Lemp\xc3\xa4\xc3\xa4l\xc3\xa4ss\xc3\xa4. Samalla my\xc3\xb6s kaupungin ymp\xc3\xa4rille muodostettu saartorengas umpeutuisi. Taistelut k\xc3\xa4ynnistyiv\xc3\xa4t 23. maaliskuuta, kun eversti K. F. Wilkmanin komentamat joukot hy\xc3\xb6kk\xc3\xa4siv\xc3\xa4t Lemp\xc3\xa4\xc3\xa4l\xc3\xa4\xc3\xa4n. Kahden p\xc3\xa4iv\xc3\xa4n ankarien taistelujen j\xc3\xa4lkeen valkoiset saivat haltuunsa Lemp\xc3\xa4\xc3\xa4l\xc3\xa4n kirkonkyl\xc3\xa4n ja katkaisivat punaisten rautatieyhteydet. N\xc3\xa4in my\xc3\xb6s valkoisten saartorengas Tampereen ymp\xc3\xa4rill\xc3\xa4 sulkeutui._NEWLINE_Lemp\xc3\xa4\xc3\xa4l\xc3\xa4n menetetty\xc3\xa4\xc3\xa4n punaiset k\xc3\xa4ynnistiv\xc3\xa4t Eino Rahjan johdolla oman vastahy\xc3\xb6kk\xc3\xa4yksens\xc3\xa4 30. maaliskuuta. Reilun viikon kest\xc3\xa4neen hy\xc3\xb6kk\xc3\xa4ysvaiheen aikana taisteluja k\xc3\xa4ytiin my\xc3\xb6s Lemp\xc3\xa4\xc3\xa4l\xc3\xa4n l\xc3\xa4nsipuolella Vesilahdella. Tampereen antauduttua 6. huhtikuuta punaiset yrittiv\xc3\xa4t Lemp\xc3\xa4\xc3\xa4l\xc3\xa4ss\xc3\xa4 viel\xc3\xa4 yht\xc3\xa4 l\xc3\xa4pimurtoa, mutta kolme p\xc3\xa4iv\xc3\xa4\xc3\xa4 my\xc3\xb6hemmin he keskittyiv\xc3\xa4t ainoastaan pid\xc3\xa4ttelem\xc3\xa4\xc3\xa4n valkoisia ja suojaamaan Etel\xc3\xa4-H\xc3\xa4meess\xc3\xa4 liikkuvia punapakolaisia. Taistelut Lemp\xc3\xa4\xc3\xa4l\xc3\xa4n rintamalla p\xc3\xa4\xc3\xa4ttyiv\xc3\xa4t 25. huhtikuuta punaisten vet\xc3\xa4ytymiseen.\n_START_SECTION_\nValkoiset kokoavat joukkonsa\n_START_PARAGRAPH_\n22. maaliskuuta Kangasalan haltuunsa ottanut eversti Wilkman sai my\xc3\xb6h\xc3\xa4\xc3\xa4n samana iltana kenraali C. G. Mannerheimilta k\xc3\xa4skyn Helsinki\xe2\x80\x93Tampere-radan katkaisemiseksi Lemp\xc3\xa4\xc3\xa4l\xc3\xa4ss\xc3\xa4. Joukot kuitenkin kielt\xc3\xa4ytyiv\xc3\xa4t l\xc3\xa4htem\xc3\xa4st\xc3\xa4 y\xc3\xb6n selk\xc3\xa4\xc3\xa4n, ja marssi aloitettiin vasta seuraavana aamuna kello 5, jolloin Lemp\xc3\xa4\xc3\xa4l\xc3\xa4\xc3\xa4 kohti suuntasivat ruotsalaisen upseerin Allan Wingen pataljoona, everstiluutnantti Torsten Aminoffin komentama Sein\xc3\xa4joen Krenat\xc3\xb6\xc3\xb6ripataljoona sek\xc3\xa4 kapteeni Oscar Palmen ja j\xc3\xa4\xc3\xa4k\xc3\xa4rikapteeni Jarl Vegeliuksen johtamat tykkipatterit. Hieman my\xc3\xb6hemmin matkaan l\xc3\xa4htiv\xc3\xa4t my\xc3\xb6s Jyv\xc3\xa4skyl\xc3\xa4n, Savon ja Per\xc3\xa4-Pohjolan pataljoonat sek\xc3\xa4 Uudenmaan rakuunarykmentin eskadroonia. _NEWLINE_Lukum\xc3\xa4\xc3\xa4r\xc3\xa4lt\xc3\xa4\xc3\xa4n joukot olivat t\xc3\xa4ysin ylivoimaisia Lemp\xc3\xa4\xc3\xa4l\xc3\xa4ss\xc3\xa4 olleisiin punaisiin n\xc3\xa4hden. Paikkakunnalla oli vain v\xc3\xa4h\xc3\xa4inen m\xc3\xa4\xc3\xa4r\xc3\xa4 omia punakaartilaisia, jotka toimivat vartiointi- ja j\xc3\xa4rjestyksenpitoteht\xc3\xa4viss\xc3\xa4. Alue oli kaukana Pohjois-H\xc3\xa4meen taisteluista, joten punaiset eiv\xc3\xa4t olleet keskitt\xc3\xa4neet sinne voimiaan. T\xc3\xa4h\xc3\xa4n ei jostakin syyst\xc3\xa4 ryhdytty edes pohjoisen rintaman sortumisen j\xc3\xa4lkeen, vaikka vihollisen mahdollinen kiertoliike Tampereen it\xc3\xa4puoleltakin oli tiedostettu. Valkoiset katsoivat Lemp\xc3\xa4\xc3\xa4l\xc3\xa4\xc3\xa4n teht\xc3\xa4v\xc3\xa4n hy\xc3\xb6kk\xc3\xa4yksen niin t\xc3\xa4rke\xc3\xa4ksi, ett\xc3\xa4 kenraali Mannerheim vieraili itse 23. maaliskuuta Wilkmanin esikunnassa Kangasalla.\n_START_SECTION_\nHy\xc3\xb6kk\xc3\xa4ys k\xc3\xa4ynnistyy\n_START_PARAGRAPH_\nToijalaan sijoitettu punakaartin esikunta sai nopeasti tiedon Lemp\xc3\xa4\xc3\xa4l\xc3\xa4\xc3\xa4 l\xc3\xa4hestyv\xc3\xa4st\xc3\xa4 vihollisesta, mink\xc3\xa4 j\xc3\xa4lkeen rautatiet\xc3\xa4 suojaamaan koottiin noin 200 miehen osasto. Paikkakunnan omien punakaartilaisten ohella se koostui alueella olleista Helsingin punakaartin osastojen rippeist\xc3\xa4. Valkoisia onnistuttiin aluksi pid\xc3\xa4ttelem\xc3\xa4\xc3\xa4n Helsingin punakaartin maineikkaan A-komppanian johdolla, mutta lopulta punaiset joutuivat per\xc3\xa4\xc3\xa4ntym\xc3\xa4\xc3\xa4n. Tuolloin my\xc3\xb6s Lemp\xc3\xa4\xc3\xa4l\xc3\xa4n punakaartin p\xc3\xa4\xc3\xa4llikk\xc3\xb6 oli rintamalla liikkuessaan kadonnut, h\xc3\xa4nen arveltiin hukkuneen heikkoihin j\xc3\xa4ihin. Puolen p\xc3\xa4iv\xc3\xa4n j\xc3\xa4lkeen paikalle pyydettiin lis\xc3\xa4voimia, ja lopulta Tampereelta saapuikin juna, jossa punakaartin taistelijoiden lis\xc3\xa4ksi oli kaksi tykki\xc3\xa4 sek\xc3\xa4 kaupungista pakenevia siviilej\xc3\xa4. Lis\xc3\xa4ksi Toijalasta l\xc3\xa4htettiin viel\xc3\xa4 kolmen komppanian verran miehi\xc3\xa4 sek\xc3\xa4 ampumatarvikkeita. Lemp\xc3\xa4\xc3\xa4l\xc3\xa4n esikunta oli jatkuvassa puhelinyhteydess\xc3\xa4 Tampereelle, jossa alettiin jo tuskastua ep\xc3\xa4toivoisiin avunpyynt\xc3\xb6ihin. Er\xc3\xa4\xc3\xa4n sodanjohtoon kuuluneen kerrotaankin tokaisseen:_NEWLINE__NEWLINE_\xc2\xbbNe lemp\xc3\xa4\xc3\xa4l\xc3\xa4l\xc3\xa4iset perkeleet huutavat h\xc3\xa4t\xc3\xa4\xc3\xa4ns\xc3\xa4 telefoonissa, niin ett\xc3\xa4 koko maailma kuulee. Luulevat perkeleet, ett\xc3\xa4 maailma loppuu Lemp\xc3\xa4\xc3\xa4l\xc3\xa4ss\xc3\xa4, on sit\xc3\xa4 viel\xc3\xa4 Riihim\xc3\xa4ell\xc3\xa4 ja Helsingiss\xc3\xa4kin!\xc2\xbb _NEWLINE_Punaisilla oli tukenaan radalla kulkenut panssarijuna, joka operoi Toijalan asemalta k\xc3\xa4sin. Sen oli m\xc3\xa4\xc3\xa4r\xc3\xa4 pit\xc3\xa4\xc3\xa4 Lemp\xc3\xa4\xc3\xa4l\xc3\xa4n ja Tampereen v\xc3\xa4linen rataosuus punaisten hallussa. Helsinkil\xc3\xa4inen Mikko Kokko puolestaan varusti toisen panssarijunan, jolla h\xc3\xa4n aikoi murtautua Tampereen it\xc3\xa4puolelle valkoisten ahdistaman Messukyl\xc3\xa4n avuksi. Lemp\xc3\xa4\xc3\xa4l\xc3\xa4n pohjoispuolella k\xc3\xa4ytiin p\xc3\xa4iv\xc3\xa4n aikana kiivaita taisteluja muun muassa kirkonkyl\xc3\xa4n ja Kuokkalan v\xc3\xa4lisell\xc3\xa4 maantiell\xc3\xa4 sek\xc3\xa4 Kuivasp\xc3\xa4\xc3\xa4n risteyksess\xc3\xa4, josta valkoiset onnistuivat lopulta etenem\xc3\xa4\xc3\xa4n Lopen kartanolle saakka. Moision seisake ja Kuokkalan kukkulat sen sijaan j\xc3\xa4iv\xc3\xa4t toistaiseksi punaisten haltuun, eiv\xc3\xa4tk\xc3\xa4 valkoiset my\xc3\xb6sk\xc3\xa4\xc3\xa4n pystyneet viel\xc3\xa4 katkaisemaan rataa. Seuranneen y\xc3\xb6n aikana Lemp\xc3\xa4\xc3\xa4l\xc3\xa4ss\xc3\xa4 k\xc3\xa4ytiin hajanaista laukaustenvaihtoa.\n_START_SECTION_\nKirkonkyl\xc3\xa4n valtaus\n_START_PARAGRAPH_\nSunnuntaina 24. maaliskuuta valkoiset l\xc3\xa4hettiv\xc3\xa4t Lemp\xc3\xa4\xc3\xa4l\xc3\xa4\xc3\xa4n viel\xc3\xa4 nelj\xc3\xa4n pataljoonan sek\xc3\xa4 tykkipatterin verran lis\xc3\xa4voimia, jotka saapuivat rintamalle viiden aikaan aamulla. Samalla valkoisten tykist\xc3\xb6 alkoi tulittaa Moisiota ja Kuokkalaa. Jyv\xc3\xa4skyl\xc3\xa4n pataljoona puolestaan hy\xc3\xb6kk\xc3\xa4si kahdeksan kilometri\xc3\xa4 Lemp\xc3\xa4\xc3\xa4l\xc3\xa4n pohjoispuolelle Kuljuun, joka oli j\xc3\xa4tetty ilman puolustusta. My\xc3\xb6hemmin iltap\xc3\xa4iv\xc3\xa4ll\xc3\xa4 valkoiset onnistuivat lopulta r\xc3\xa4j\xc3\xa4ytt\xc3\xa4m\xc3\xa4\xc3\xa4n ratakiskot Moision pys\xc3\xa4kin kohdalla ja suistamaan Tampereen suunnasta saapuneen panssarijunan raiteilta. Antautunut miehist\xc3\xb6 teloitettiin. Radan katkaisemisen j\xc3\xa4lkeen Mikko Kokon panssarijuna ei pystynyt en\xc3\xa4\xc3\xa4 osallistumaan Tampereen puolustustaisteluun, vaan siirtyi etel\xc3\xa4mm\xc3\xa4ksi ja tuki punaisia tulittamalla valkoisten asemia noin kuusi kilometri\xc3\xa4 Lemp\xc3\xa4\xc3\xa4l\xc3\xa4st\xc3\xa4 sijainneelta Mattilan pys\xc3\xa4kilt\xc3\xa4. _NEWLINE_Punaisten puolustus kesti pisimp\xc3\xa4\xc3\xa4n Lemp\xc3\xa4\xc3\xa4l\xc3\xa4n kirkonkyl\xc3\xa4ss\xc3\xa4, jonka valkoiset illan h\xc3\xa4m\xc3\xa4rtyess\xc3\xa4 ottivat haltuunsa Viialan punakaartilta. Lemp\xc3\xa4\xc3\xa4l\xc3\xa4n pohjoispuolelle j\xc3\xa4\xc3\xa4neist\xc3\xa4 punaisista osa per\xc3\xa4\xc3\xa4ntyi rataa pitkin Tampereen Hatanp\xc3\xa4\xc3\xa4h\xc3\xa4n ja osa taas Anian kautta Etel\xc3\xa4-Pirkkalaan. Lemp\xc3\xa4\xc3\xa4l\xc3\xa4n punakaartin uudeksi p\xc3\xa4\xc3\xa4llik\xc3\xb6ksi oli tuolloin valittu sepp\xc3\xa4 Berndt Puro._NEWLINE_25. maaliskuuta valkoisten partiot alkoivat puhdistaa haltuunsa saamaa noin 10 kilometrin pituista rataosaa. Lukuisia punaisille uskollisina pysyneit\xc3\xa4 ratavartijoita surmattiin ja valkoiset onnistuivat vangitsemaan my\xc3\xb6s lomalta Helsingin suunnasta palanneita punakaartilaisia, jotka eiv\xc3\xa4t olleet tietoisia tilanteen kehittymisest\xc3\xa4. Vangit koottiin kirkonkyl\xc3\xa4\xc3\xa4n, mink\xc3\xa4 j\xc3\xa4lkeen Vaasan pataljoona teloitti heid\xc3\xa4t \xc3\x84mm\xc3\xa4nristinm\xc3\xa4ell\xc3\xa4.\n_START_SECTION_\nPunaisten ja valkoisten joukot\n_START_PARAGRAPH_\nEino Rahja nimitettiin Lemp\xc3\xa4\xc3\xa4l\xc3\xa4n rintaman ylip\xc3\xa4\xc3\xa4llik\xc3\xb6ksi ilmeisesti 24. maaliskuuta, jolloin h\xc3\xa4n poistui Tampereelta ja lupasi l\xc3\xa4htiess\xc3\xa4\xc3\xa4n, ettei ole \xe2\x80\x9dRahja vaan r\xc3\xa4hj\xc3\xa4\xe2\x80\x9d, ellei saa tuotua 15 000 miest\xc3\xa4 kaupungin avuksi. Seuraavana p\xc3\xa4iv\xc3\xa4n\xc3\xa4 Helsingiss\xc3\xa4 pidetyss\xc3\xa4 kansanvaltuuskunna kokouksess\xc3\xa4 Rahja ehdotti, ett\xc3\xa4 Pietarista haettaisiin joukkoja ja aseita, mink\xc3\xa4 j\xc3\xa4lkeen murtauduttaisiin valkoisten rintaman l\xc3\xa4pi Tampereelle. Lis\xc3\xa4ksi tavoitteena oli edet\xc3\xa4 Vesilahden kautta Porin radalle saakka ja p\xc3\xa4\xc3\xa4st\xc3\xa4\xc3\xa4 Porin seudun punaiset pois motista, joka oli syntynyt valkoisten katkaistua radan muutamaa p\xc3\xa4iv\xc3\xa4\xc3\xa4 aikaisemmin Siurossa. Kansanvaltuuskunnan tuen saatuaan Rahja l\xc3\xa4hti Viipurin kautta Pietariin, muttei saanut bol\xc5\xa1evikkihallitukselta apuvoimia, vaan onnistui haalimaan kokoon ainoastaan kaksi komppaniaa pietarinsuomalaisia. Joukkoja mobilisoitiin my\xc3\xb6s muualta, ja lopulta Rahjalla oli Lemp\xc3\xa4\xc3\xa4l\xc3\xa4n rintamalle l\xc3\xa4hetett\xc3\xa4v\xc3\xa4ksi noin 2 000 miest\xc3\xa4, kaksi panssarijunaa, kymmenkunta tykki\xc3\xa4 sek\xc3\xa4 lentokone._NEWLINE_Rahjan joukkojen lis\xc3\xa4ksi Lemp\xc3\xa4\xc3\xa4l\xc3\xa4\xc3\xa4n koottiin eri puolilta Etel\xc3\xa4-Suomea ainakin 2 700 miest\xc3\xa4. Kun mukaan lasketaan viel\xc3\xa4 seudulla jo olleet kolme komppaniaa, nousi punaisten kokonaisvahvuus jopa 5 000 mieheen, joista noin 3 700 oli samanaikaisesti rintamalla. Helsingin seudulta paikalle l\xc3\xa4hetettiin 26 komppaniaa, muualta Uudeltamaalta ja Turun seudulta yksitoista, H\xc3\xa4meest\xc3\xa4 yhdeks\xc3\xa4n ja Satakunnasta nelj\xc3\xa4. Satakunnasta tulleet joukot oli alun perin l\xc3\xa4hetetty 9. maaliskuuta Porin seudulta Tyrv\xc3\xa4\xc3\xa4lle, josta ne vastahy\xc3\xb6kk\xc3\xa4yksen alla siirtyiv\xc3\xa4t Sarkolan kautta Tottij\xc3\xa4rvelle sek\xc3\xa4 Vesilahden Narvaan ja Laukkoon. Samaan aikaan Koskenkyl\xc3\xa4n suunnalle saapui Rauman seudulta tulleita punakaartilaisia, mutta muiden joukkojen liikkeist\xc3\xa4 ei dokumenttien puuttuessa ole tarkkoja tietoja._NEWLINE_Punaisten joukot oli jaettu kolmelle rintamalohkolle; vasen siipi taisteli Vesilahdella ja oikea Kortesel\xc3\xa4n it\xc3\xa4puolella. Keskustassa Lemp\xc3\xa4\xc3\xa4l\xc3\xa4n kannaksella joukot oli ryhmitetty niin, ett\xc3\xa4 radan molemmilla puolilla oli noin 650 miest\xc3\xa4. Ylip\xc3\xa4\xc3\xa4llikk\xc3\xb6 Rahjan esikuntaan kuuluivat my\xc3\xb6s Tuomas Hyrskymurto ja Hjalmar M\xc3\xa4kinen. Vesilahden taisteluja johti Uudenmaan punakaartin piiriesikuntaan kuulunut rakennusmies K. E. Jaakkola ja oikeaa siipe\xc3\xa4 S\xc3\xa4\xc3\xa4ksm\xc3\xa4en Mets\xc3\xa4kansasta k\xc3\xa4sin Pietarin suomalaisen punakaartin komppanianp\xc3\xa4\xc3\xa4llikk\xc3\xb6n\xc3\xa4 toiminut putkimies Ville Vainio. _NEWLINE_Valkoiset keskittiv\xc3\xa4t Lemp\xc3\xa4\xc3\xa4l\xc3\xa4\xc3\xa4n 29. maaliskuuta kymmenen komppaniaa, kaksi ratsuv\xc3\xa4kieskadroonaa sek\xc3\xa4 nelj\xc3\xa4 tykki\xc3\xa4. Pari p\xc3\xa4iv\xc3\xa4\xc3\xa4 my\xc3\xb6hemmin rintamalle siirrettiin viel\xc3\xa4 kaksi j\xc3\xa4\xc3\xa4k\xc3\xa4ripataljoonaa, joita komensivat majuri Gustaf Taucher ja kapteeni Olof Lagus. T\xc3\xa4m\xc3\xa4n j\xc3\xa4lkeen valkoisten joukkojen vahvuus oli yhteens\xc3\xa4 noin 2 500 miest\xc3\xa4. Mukana oli my\xc3\xb6s Tampereen taisteluihin osallistunut Ruotsalainen prikaati. Joukkojen komentajana toimi 30. maaliskuuta saakka kapteeni F. Hj. Ingelberg, jonka j\xc3\xa4lkeen vastuun otti Lemp\xc3\xa4\xc3\xa4l\xc3\xa4n hy\xc3\xb6kk\xc3\xa4yst\xc3\xa4 johtanut eversti Wilkman.\n_START_SECTION_\nPunaisten hy\xc3\xb6kk\xc3\xa4ys k\xc3\xa4ynnistyy\n_START_PARAGRAPH_\nPunaisten hy\xc3\xb6kk\xc3\xa4ys k\xc3\xa4ynnistyi 30. maaliskuuta Vesilahden suunnalla, jossa Vihdin punakaartin p\xc3\xa4\xc3\xa4llik\xc3\xb6n Arvid Jalavan johtamat joukot l\xc3\xa4htiv\xc3\xa4t Koskenkyl\xc3\xa4st\xc3\xa4 etenem\xc3\xa4\xc3\xa4n kohti Lemp\xc3\xa4\xc3\xa4l\xc3\xa4n kirkonkyl\xc3\xa4n l\xc3\xa4nsipuolella sijaitsevaa N\xc3\xa4ppil\xc3\xa4nsalmen siltaa. Hajallaan edenneet joukot eiv\xc3\xa4t kuitenkaan onnistuneet valtaamaan sit\xc3\xa4 ja illan tullen ne joutuivat palaamaan Koskenkyl\xc3\xa4\xc3\xa4n. Punaisten tykist\xc3\xb6 oli Vesilahdella asemissa Narvan kyl\xc3\xa4ss\xc3\xa4 ja valkoisten Pyh\xc3\xa4j\xc3\xa4rven Alhonsel\xc3\xa4n vastarannalla Suomelassa. Narva tuhoutui valkoisten tykist\xc3\xb6tulessa l\xc3\xa4hes kokonaan. Sen asukkaat pakenivat etel\xc3\xa4\xc3\xa4n Punkalaitumen suuntaan tai pohjoiseen Lemp\xc3\xa4\xc3\xa4l\xc3\xa4n Nurmenkulmalle. _NEWLINE_Seuraavana p\xc3\xa4iv\xc3\xa4n\xc3\xa4 punaiset hy\xc3\xb6k\xc3\xa4siv\xc3\xa4t my\xc3\xb6s oikealla sivustalla, jossa Helsingin ja Pietarin punakaartilaiset ajoivat valkoiset pois Putkiston kyl\xc3\xa4st\xc3\xa4. Taistelujen painopiste oli kuitenkin rintaman keskustassa Vanajaveden ja Pyh\xc3\xa4j\xc3\xa4rven v\xc3\xa4lisell\xc3\xa4 kapealla kannaksella, jossa punaiset onnistuivat aluksi ty\xc3\xb6nt\xc3\xa4m\xc3\xa4\xc3\xa4n valkoisten joukkoja takaisin. Kun tykkien jylin\xc3\xa4 kantautui Tampereelle, her\xc3\xa4si kaupungin punaisten keskuudessa toivo saartorenkaan murtumisesta. Talojen katoille ja torneihin m\xc3\xa4\xc3\xa4r\xc3\xa4ttiin ripustettavaksi punaisia vaatteita, jotta Lemp\xc3\xa4\xc3\xa4l\xc3\xa4ss\xc3\xa4 hy\xc3\xb6kk\xc3\xa4\xc3\xa4v\xc3\xa4t punaiset havaitsisivat kaupungin keskustan olevan edelleen omien hallussa. _NEWLINE_Huhtikuun 1. p\xc3\xa4iv\xc3\xa4n\xc3\xa4 Rahjan joukot l\xc3\xa4hestyiv\xc3\xa4t jo Lemp\xc3\xa4\xc3\xa4l\xc3\xa4n asemaa, mutta valkoisten viimeisen\xc3\xa4 reservin\xc3\xa4 olleet 1. j\xc3\xa4\xc3\xa4k\xc3\xa4rirykmentin kaksi pataljoonaa m\xc3\xa4\xc3\xa4r\xc3\xa4ttiin vastahy\xc3\xb6kk\xc3\xa4ykseen ja punaiset joutuivat per\xc3\xa4\xc3\xa4ntym\xc3\xa4\xc3\xa4n. Samaan aikaan valkoiset k\xc3\xa4viv\xc3\xa4t vastahy\xc3\xb6kk\xc3\xa4ykseen my\xc3\xb6s oikella sivustalla, jossa k\xc3\xa4ytiin koko p\xc3\xa4iv\xc3\xa4n ajan ankaria taisteluja. Urjalan ja Forssan punakaartit sek\xc3\xa4 Helsingin miliisikomppania joutuivat per\xc3\xa4\xc3\xa4ntym\xc3\xa4\xc3\xa4n alueelta, mutta Helsingin punakaartin suutarien komppania tuhoutui ilmeisesti kokonaan. Sotavallan kartanoa hallussaan pit\xc3\xa4nyt Pietarin suomalaisen punakaartin komppania puolestaan vet\xc3\xa4ytyi parin kilometrin p\xc3\xa4\xc3\xa4h\xc3\xa4n Kelhoon. Vasemmalla sivustalla valkoiset onnistuivat miehitt\xc3\xa4m\xc3\xa4\xc3\xa4n Vesilahden kirkonkyl\xc3\xa4n k\xc3\xa4yt\xc3\xa4nn\xc3\xb6ss\xc3\xa4 ilman taisteluja, kun hajallaan ollut vastustaja ei pystynyt puolustamaan sit\xc3\xa4. Punaiset yrittiv\xc3\xa4t edelleen l\xc3\xa4pimurtoa my\xc3\xb6s panssarijunalla, mutta senkin hy\xc3\xb6kk\xc3\xa4ykset torjuttiin. Etenemisen pys\xc3\xa4hdytty\xc3\xa4 Rahja esitti Viialaan saapuneelle punakaartin p\xc3\xa4\xc3\xa4esikunnalle joukkojen vet\xc3\xa4mist\xc3\xa4 pois Lemp\xc3\xa4\xc3\xa4l\xc3\xa4st\xc3\xa4. Sen mukaan t\xc3\xa4ydellinen per\xc3\xa4\xc3\xa4ntyminen ei kuitenkaan tullut kysymykseen, koska Satakuntaa ei ollut viel\xc3\xa4 ehditty evakuoimaan._NEWLINE_Vuorokautta my\xc3\xb6hemmin valkoiset miehittiv\xc3\xa4t Vesilahdella Kaltsilan ja Suomelan kyl\xc3\xa4t sek\xc3\xa4 Laukon kartanon. Koskenkyl\xc3\xa4 ja Narva pysyiv\xc3\xa4t edelleen punaisten hallussa. Ylip\xc3\xa4\xc3\xa4llikk\xc3\xb6 Rahja oli tuolloin matkustanut j\xc3\xa4lleen Viipuriin hankkiakseen lis\xc3\xa4joukkoja sek\xc3\xa4 materiaaliapua. Helsingin p\xc3\xa4\xc3\xa4esikunta p\xc3\xa4\xc3\xa4tti keskitt\xc3\xa4\xc3\xa4 kaikki mahdolliset k\xc3\xa4ytett\xc3\xa4viss\xc3\xa4 olevat voimavarat Lemp\xc3\xa4\xc3\xa4l\xc3\xa4\xc3\xa4n, mink\xc3\xa4 vuoksi puolitoista viikkoa my\xc3\xb6hemmin k\xc3\xa4ynnistyneess\xc3\xa4 Helsingin taistelussa kaupunkia puolusti saksalaisia vastaan l\xc3\xa4hinn\xc3\xa4 sotakokemusta vailla olleita reservikomppanioita. 4. huhtikuuta punaiset onnistuivat aamup\xc3\xa4iv\xc3\xa4ll\xc3\xa4 valtaamaan Laukon kartanon takaisin, mutta luopuivat siit\xc3\xa4 viel\xc3\xa4 my\xc3\xb6hemmin samana iltana, kun hy\xc3\xb6kk\xc3\xa4ys Vesilahden kirkonkyl\xc3\xa4\xc3\xa4n ei tuottanut tulosta. Samaan aikaan raportoitiin useiden kymmenien Helsingin punakaartin II pataljoonan miesten \xc3\xa4killisest\xc3\xa4 sairastumisesta. Miehet oksentelivat ja osa menetti tajuntansa. Aiheuttajana pidettiin ruokamyrkytyst\xc3\xa4, mutta Lemp\xc3\xa4\xc3\xa4l\xc3\xa4\xc3\xa4n palannut Rahja ep\xc3\xa4ili valkoisten k\xc3\xa4ytt\xc3\xa4neen taistelukaasua ja p\xc3\xa4\xc3\xa4tyi t\xc3\xa4m\xc3\xa4n vuoksi tilaamaan rintamalle kaasunaamareita. My\xc3\xb6s paikalla ollut Punaisen Ristin norjalainen l\xc3\xa4\xc3\xa4k\xc3\xa4ri ep\xc3\xa4ili syyksi taistelukaasua.\n_START_SECTION_\nViimeinen hy\xc3\xb6kk\xc3\xa4ysvaihe\n_START_PARAGRAPH_\nPunaisten viimeisen hy\xc3\xb6kk\xc3\xa4yksen oli m\xc3\xa4\xc3\xa4r\xc3\xa4 k\xc3\xa4ynnisty\xc3\xa4 parin p\xc3\xa4iv\xc3\xa4n hiljaisemman vaiheen j\xc3\xa4lkeen 7. huhtikuuta kello 6 aamulla. Valkoiset kuitenkin hy\xc3\xb6kk\xc3\xa4siv\xc3\xa4t Kouhun suunnalla jo tuntia aikaisemmin ja n\xc3\xa4in suunniteltu hy\xc3\xb6kk\xc3\xa4ys muuttuikin puolustustaisteluksi. Lopulta nelj\xc3\xa4n aikaan iltap\xc3\xa4iv\xc3\xa4ll\xc3\xa4 punaiset onnistuivat ty\xc3\xb6nt\xc3\xa4m\xc3\xa4\xc3\xa4n vihollisen takaisin. Punaisten oma hy\xc3\xb6kk\xc3\xa4ys tuotti tulosta Vesilahdella, jossa he valtasivat Suomelan kyl\xc3\xa4n ja Laukon kartanon. Mantereen kyl\xc3\xa4 sen sijaan tuhoutui kokonaan tykist\xc3\xb6tulessa. Seuraavana p\xc3\xa4iv\xc3\xa4n\xc3\xa4 punaiset hy\xc3\xb6kk\xc3\xa4siv\xc3\xa4t Suomelasta kohti Vesilahden kirkonkyl\xc3\xa4\xc3\xa4. My\xc3\xb6h\xc3\xa4\xc3\xa4n illalla valkoisten puolustus oli jo l\xc3\xa4hes murtumispisteess\xc3\xa4, mutta v\xc3\xa4syneet punaiset eiv\xc3\xa4t pystyneet k\xc3\xa4ytt\xc3\xa4m\xc3\xa4\xc3\xa4n tilaisuutta hyv\xc3\xa4kseen ja kirkonkyl\xc3\xa4 j\xc3\xa4i valtaamatta. Rintaman oikealla sivustalla punaisten tykkituli tuhosi Sotavallan kartanon ja Putkiston kyl\xc3\xa4n. Valkoiset taas tuhosivat Kelhon kartanon, mink\xc3\xa4 j\xc3\xa4lkeen punaiset p\xc3\xa4\xc3\xa4ttiv\xc3\xa4t per\xc3\xa4\xc3\xa4nty\xc3\xa4 menetetty\xc3\xa4\xc3\xa4n kartanossa sijainneen varusvarastonsa._NEWLINE_Taistelut aiheuttivat suuria tuhoja my\xc3\xb6s Lemp\xc3\xa4\xc3\xa4l\xc3\xa4n kirkonkyl\xc3\xa4ss\xc3\xa4 ja lis\xc3\xa4ksi tuhoutuivat muun muassa pit\xc3\xa4j\xc3\xa4n etel\xc3\xa4osassa sijainneet Innil\xc3\xa4n ja Laukon kartanot. Muita tuhoja k\xc3\xa4rsineit\xc3\xa4 kyli\xc3\xa4 olivat ainakin Lemp\xc3\xa4\xc3\xa4l\xc3\xa4n Miemola, Peuraus, Lippo ja Hulaus sek\xc3\xa4 ainakin kymmenen Vesilahden kyl\xc3\xa4\xc3\xa4, kuten Mantere, Koskenkyl\xc3\xa4, Suomela ja Salospohja. Lis\xc3\xa4ksi Vesilahden kirkonkyl\xc3\xa4ss\xc3\xa4 tuhoutui muun muassa pappila. Joidenkin l\xc3\xa4hteiden mukaan my\xc3\xb6s Lemp\xc3\xa4\xc3\xa4l\xc3\xa4n kirkko olisi k\xc3\xa4rsinyt vaurioita, mutta todellisuudessa kirkon 1920-luvun alussa tehty remonti johtui l\xc3\xa4mmityskaminoiden aiheuttamista savuvaurioista. Muita tuhoutuneita rakennuksia olivat muun muassa Vesilahdella toiminut Eino Bergiuksen veneveist\xc3\xa4m\xc3\xb6 sek\xc3\xa4 Lemp\xc3\xa4\xc3\xa4l\xc3\xa4ss\xc3\xa4 sijainneet professori G\xc3\xb6sta Grotenfeltin ja taidemaalari S. A. Kein\xc3\xa4sen huvilat.\n_START_SECTION_\nAsemasotavaihe ja punaisten vet\xc3\xa4ytyminen\n_START_PARAGRAPH_\nPunaiset keskeyttiv\xc3\xa4t hy\xc3\xb6kk\xc3\xa4yksens\xc3\xa4, kun tieto 6. huhtikuuta tapahtuneesta Tampereen antautumisesta kiiri Lemp\xc3\xa4\xc3\xa4l\xc3\xa4\xc3\xa4n. Ryhm\xc3\xa4 punaisia oli p\xc3\xa4\xc3\xa4ssyt pakenemaan kaupungista N\xc3\xa4sij\xc3\xa4rven j\xc3\xa4\xc3\xa4t\xc3\xa4 pitkin ja saapunut omien linjoille Vesilahdella. Mukana olivat muun muassa punaisten p\xc3\xa4\xc3\xa4llik\xc3\xb6ihin lukeutuneet Aatto Koivunen, Ali Aaltonen ja Verner Lehtim\xc3\xa4ki. 9. huhtikuuta l\xc3\xa4htien Lemp\xc3\xa4\xc3\xa4l\xc3\xa4n taistelut muuttuivat asemasodaksi ja rintama vakiintui linjalle Laukko\xe2\x80\x93Narva\xe2\x80\x93Suomela\xe2\x80\x93Koskenkyl\xc3\xa4\xe2\x80\x93Kelho. Punaiset keskittyiv\xc3\xa4t nyt pid\xc3\xa4ttelem\xc3\xa4\xc3\xa4n valkoisia ja n\xc3\xa4in suojaamaan Etel\xc3\xa4-H\xc3\xa4meen kautta it\xc3\xa4\xc3\xa4n kulkeneita kymmeni\xc3\xa4 tuhansia punapakolaisia. Asemasotavaiheessa valkoisilla oli Lemp\xc3\xa4\xc3\xa4l\xc3\xa4ss\xc3\xa4 kolme jalkav\xc3\xa4kipataljoonaa, kaksi krenat\xc3\xb6\xc3\xb6rirykmentti\xc3\xa4, Uudenmaan rakuunarykmentin eskadroonia sek\xc3\xa4 Ruotsalainen prikaati._NEWLINE_Lemp\xc3\xa4\xc3\xa4l\xc3\xa4n rintama m\xc3\xa4\xc3\xa4r\xc3\xa4ttiin j\xc3\xa4tett\xc3\xa4v\xc3\xa4ksi 24. huhtikuuta, jonka j\xc3\xa4lkeen punaiset alkoivat per\xc3\xa4\xc3\xa4ntym\xc3\xa4\xc3\xa4n seuraavan y\xc3\xb6n aikana. He onnistuivat useissa paikoissa irrottautumaan asemistaan valkoisten huomaamatta ja saivat n\xc3\xa4in etumatkaa takaa-ajajiinsa n\xc3\xa4hden. Vet\xc3\xa4ytyminen tapahtui Valkeakoskelle ja sielt\xc3\xa4 edelleen Hauhon suuntaan. P\xc3\xa4lk\xc3\xa4neell\xc3\xa4 k\xc3\xa4ydyss\xc3\xa4 Laitikkalan taistelussa Lemp\xc3\xa4\xc3\xa4l\xc3\xa4st\xc3\xa4 per\xc3\xa4\xc3\xa4ntyneet joukot murtautuivat valkoisten linjojen l\xc3\xa4pi ja liittyiv\xc3\xa4t Hauholla kymmeniin tuhansiin H\xc3\xa4meenlinnasta saapuneisiin punapakolaisiin. Lemp\xc3\xa4\xc3\xa4l\xc3\xa4st\xc3\xa4 vet\xc3\xa4ytyneit\xc3\xa4 punaisia osallistui muutaman p\xc3\xa4iv\xc3\xa4n kuluttua my\xc3\xb6s saksalaisia vastaan k\xc3\xa4ytyihin Hauhon ja Syrj\xc3\xa4ntaan taisteluihin. Vesilahdella olleet punaiset puolestaan mursivat valkoisten saartoyritykset ja per\xc3\xa4\xc3\xa4ntyiv\xc3\xa4t H\xc3\xa4meenlinnan sek\xc3\xa4 Riihim\xc3\xa4en kautta Kouvolan seudulle taistelemaan saksalaisia vastaan.\n_START_SECTION_\nTerrori\n_START_PARAGRAPH_\nPer\xc3\xa4\xc3\xa4ntymisvaiheessa punaiset surmasivat nelj\xc3\xa4 maalaisis\xc3\xa4nt\xc3\xa4\xc3\xa4 Lemp\xc3\xa4\xc3\xa4l\xc3\xa4n etel\xc3\xa4osissa sek\xc3\xa4 S\xc3\xa4\xc3\xa4ksm\xc3\xa4en Mets\xc3\xa4kansassa. Punainen terrori vaati seudulla yhteens\xc3\xa4 kuusi uhria. Valkoiset teloittivat Lemp\xc3\xa4\xc3\xa4l\xc3\xa4ss\xc3\xa4 ainakin 128 punaista, mutta joidenkin l\xc3\xa4hteiden mukaan m\xc3\xa4\xc3\xa4r\xc3\xa4 olisi jopa 400. Vesilahdella teloitettuja oli ilmeisesti 107. Teloituspaikkana oli \xc3\x84mm\xc3\xa4nristinm\xc3\xa4ki, jonne uhrit my\xc3\xb6s haudattiin. Teloitettujen tarkka lukum\xc3\xa4\xc3\xa4r\xc3\xa4 ei ole selvill\xc3\xa4, koska paikallisen suojeluskunnan perustaman kentt\xc3\xa4oikeuden p\xc3\xb6yt\xc3\xa4kirjat h\xc3\xa4vitettiin my\xc3\xb6hemmin.\n_START_SECTION_\nTappiot\n_START_PARAGRAPH_\nSuomen sotasurmat -tietokannan mukaan Lemp\xc3\xa4\xc3\xa4l\xc3\xa4n taisteluissa kaatui yhteens\xc3\xa4 143 valkoista, joista 43 Vesilahdella. Joukossa oli my\xc3\xb6s kaksi ruotsalaista vapaaehtoista. Punaisia on merkitty kaatuneiksi 249, joista 188 Lemp\xc3\xa4\xc3\xa4l\xc3\xa4ss\xc3\xa4 ja 61 Vesilahdella. Punaisten joukoissa kaatui muun muassa Suomea Tukholman olympialaisissa edustanut painija Tatu Kolehmainen, joka kuului Helsingin punakaartin kuuluisaan Jyryn komppaniaan.\n_START_SECTION_\nLemp\xc3\xa4\xc3\xa4l\xc3\xa4\n_START_PARAGRAPH_\nVuonna 1934 Lemp\xc3\xa4\xc3\xa4l\xc3\xa4n kirkon viereen vanhalle hautausmaalle pystytettiin kuvanveist\xc3\xa4j\xc3\xa4 V\xc3\xa4in\xc3\xb6 Rikhard Rautalinin veistos Vapauden miekka, jonka luonnoksen teki taiteilija Uuno Eskola. Kaikkiaan 14 metri\xc3\xa4 korkean veistoksen huipulla on nyrkin pitelem\xc3\xa4 kolmen metrin pituinen ruostumattomasta ter\xc3\xa4ksest\xc3\xa4 valmistettu miekka. Paljastustilaisuudessa kerrottiin olleen paikalla 2 000\xe2\x80\x933 000 ihmist\xc3\xa4._NEWLINE_\xc3\x84mm\xc3\xa4nristinm\xc3\xa4ell\xc3\xa4 teloitetut punaiset haudattiin my\xc3\xb6hemmin perustetun Ristim\xc3\xa4en hautausmaan tuntumassa sijaitsevaan joukkohautaan. Vuonna 1948 pystytettiin muistomerkki, jonka on tehnyt kuvanveist\xc3\xa4j\xc3\xa4 Jalmari Terho. Paikalle on haudattu noin 200 taisteluissa kaatunutta sek\xc3\xa4 400 teloitettua. Yleisest\xc3\xa4 k\xc3\xa4yt\xc3\xa4nn\xc3\xb6st\xc3\xa4 poiketen Lemp\xc3\xa4\xc3\xa4l\xc3\xa4ss\xc3\xa4 vaikuttanut nuori pappi Toivo Hannula siunasi haudatut punaiset.\n_START_SECTION_\nVesilahti\n_START_PARAGRAPH_\nVesilahden valkoisten muistomerkki paljastettiin seututie 301:n varrella Suomelan kyl\xc3\xa4ss\xc3\xa4 M\xc3\xa4ki-Suomelan talon pihapiiriss\xc3\xa4 kes\xc3\xa4kuussa 1938._NEWLINE_Narvan it\xc3\xa4puolella sijaitsevalla Maarianm\xc3\xa4ell\xc3\xa4 teloitettiin kolme punakaartilaista, jotka lopulta siunattiin jatkosodan aikana syyskuussa 1943. Vuonna 1956 paikalle pystytettiin Vesilahden taistelujen punaisten muistomerkki. Yhteens\xc3\xa4 Vesilahdella teloitettiin 76 punaista, joista viisi oli naisia.\n_START_SECTION_\nMuuta\n_START_PARAGRAPH_\nVuonna 2002 Lemp\xc3\xa4\xc3\xa4l\xc3\xa4-Seura julkaisi tietokirjailija Ritva M\xc3\xa4kel\xc3\xa4n toimittaman teoksen Lemp\xc3\xa4\xc3\xa4l\xc3\xa4n vuosi 1918. Loppuunmyydyst\xc3\xa4 kirjasta julkaistaan uusi p\xc3\xa4ivitetty painos marraskuussa 2017. Teatteriohjaaja Tom S\xc3\xb6derstr\xc3\xb6m on kirjoittanut Lemp\xc3\xa4\xc3\xa4l\xc3\xa4n sis\xc3\xa4llissodan aikaisista tapahtumista kertovan n\xc3\xa4ytelm\xc3\xa4n 1918, jota esitettiin Myllyrannan tapahtumapuistossa kes\xc3\xa4ll\xc3\xa4 2008.'